
1. Summit-ul Uniunii Europene 

  

Liderii Uniunii Europene au încheiat, la 18 iunie a.c., la Bruxelles, doi ani de discuţii şi două zile de negocieri intense finalizate printr-un acord istoric asupra primei Constituţii europene, care urmează să fie ratificată de cele 25 de state membre. Documentul, justificat prin consecinţele extinderii asupra modului de funcţionare a UE şi prin necesitatea înglobării Tratatelor anterioare (Maastricht, Amsterdam, Nisa) într-un singur Tratat constituţional, a fost adoptat în cadrul primului summit european care a reunit cei 15 membri vechi şi cele 10 ţări care au aderat la Uniune la 1 mai 2004. 

"Toată lumea are de câştigat", a declarat premierul irlandez Bertie Ahern, preşedintele în exerciţiu al Consiliului European. "Este o zi istorică, fără să încerc să folosesc cuvinte mari", a subliniat preşedintele francez, Jacques Chirac. "Este un semnal important care demonstrează capacitatea de unitate a Europei", a precizat, la rândul său, cancelarul german Gerhard Schroeder. "Este un succes pentru Marea Britanie şi pentru Europa", a declarat liderul britanic Tony Blair, salutând faptul că proiectul exclude ideea unui super-stat european. 

Potrivit analiştilor, obţinut după eforturi susţinute, acordul şterge eşecul din decembrie 2003, când europenii nu au putut decât să constate dezacordurile profunde asupra punctelor cruciale. Totuşi, summit-ul de la Bruxelles nu a reuşit să desemneze un succesor pentru Romano Prodi la preşedinţia Comisiei Europene. Meritul adoptării acestei Consituţii revine în mare măsură unei preşedinţii care a realizat în şase luni o muncă enormă de consultări şi de convingere. De asemenea, liderii europeni erau conştienţi de costul enorm al unui nou eşec, după recentele alegeri pentru Parlamentul European, marcate de un nivel foarte ridicat al absenteismului, apreciind că, chiar după ratificarea Constituţiei, ea nu va intra în vigoare înainte de anul 2009. Pentru a pune bazele acestui Tratat constituţional, care simplifică textele fundamentale adoptate timp de o jumătate de secol de integrare europeană, Uniunea s-a dotat cu o Convenţie, prezidată de fostul lider francez Valery Giscard d'Estaing, iar textul adoptat diferă foarte puţin de proiectul elaborat de Convenţie. 

Principiul dublei majorităţi, număr de state şi procent din populaţie, a fost menţinut pentru voturile în Consiliul de Miniştri, chiar dacă formula este mai puţin simplă şi mai puţin eficientă pentru a se obţine majorităţi funcţionale. În schimb, câmpul de aplicare a regulii unanimităţii nu a fost redus. Pe de altă parte, elemente considerate esenţiale pentru buna funţionare a Uniunii, precum menţinerea unei Comisii Europene restrânse în pofida unui număr în creştere de state membre, vor fi luate în considerare ulterior. Abia în anul 2014 numărul comisarilor va fi redus la două treimi dintre statele membre (adică 18 într-o Europă cu 25 de membri). 

Dotată cu un text fundamental, potrivit declaraţiilor lui V. Giscard d'Estaing, UE ar trebui să se concentreze pe probleme urgente: succesul extinderii în timp sau relansarea "Strategiei de la Lisabona" care intenţionează să transforme economia europeană în cea mai dinamică din lume până în anul 2010.

Comisia Europeană a salutat succesul reprezentat de adoptarea Constituţiei europene, apreciind că textul este mai complex decât se spera iniţial. "Vrem să mulţumim preşedinţiei irlandeze pentru ceea ce noi considerăm un succes enorm", a declarat Stefaan de Rynck, purtătorul de cuvânt al comisarului Antonio Vitorino, care a reprezentat Comisia la negocierile între membrii Uniunii. "Rezultatul este mai complex decât am sperat în decembrie 2001, atunci când am luat decizia constituirii unei Convenţii care să redacteze un nou Tratat. Este vorba despre un compromis rezonabil, acceptat de toată lumea şi de aceea este un rezultat bun", a adăugat purtătorul de cuvânt. 

Procesul de ratificare a Tratatului constituţional în fiecare dintre statele Uniunii va începe imediat şi va dura maxim doi ani de la semnarea documentului. Comisia Europeană este încrezătoare în faptul că Tratatul va fi ratificat de toţi membrii UE, pentru că este vorba despre un compromis pe care "nici una dintre ţările membre nu l-a impus altor state", a declarat purtătorul de cuvânt. În opinia sa, noua Constituţie va permite simplificarea Tratatelor existente şi funcţionarea mai eficientă a Uniunii. În acelaşi timp, Tratatul constituţional va permite "instituirea unei politici externe mai puternice şi consolidarea politicii de apărare, precum şi înregistrarea de progrese în procesul de integrare din domeniul justiţiei, al poliţiei şi al imigraţiei", a adăugat Stefaan de Rynck. 

Premierul irlandez Bertie Ahern a programat o zi de dezbateri pentru a se ajunge la un acord cu privire la succesorul lui Romano Prodi la conducerea Comisiei Europene. "Nimeni nu beneficiază de un sprijin suficient în prezent, pentru a fi desemnat preşedinte al Comisiei Europene", a precizat B. Ahern. "Este simplu, dacă un candidat obţine majoritatea calificată a voturilor, el va fi ales la conducerea Comisiei. Problema noastră este că, pentru moment, nimeni nu a obţinut-o şi nu s-a evidenţiat nici un candidat", a subliniat el. 

Preşedintele Parlamentului European, Pat Cox, a declarat că nominalizarea succesorului lui Romano Podi la preşedinţia Comisiei Europene ar putea fi amânată cu o lună. "Ceea ce este foarte important este ca alegerea să fie făcută înaintea sesiunii din iulie a noului Parlament european, rămânând astfel un răgaz necesar pentru luarea celei mai bune decizii", a declarat el.

Pe de altă parte, Uniunea Europeană pregăteşte un nou val de extindere, în zona Balcanilor şi în sud-estul Europei, lănsând impresia că nu ţine cont de dificultăţile economice şi de poziţiile partidelor europene împotriva integrării Turciei. Cu prilejul summit-ului, liderii europeni au acceptat candidatura oficială a Croaţiei. 

UE a reamintit Croaţiei că va avea mult de lucru, în special în domeniul drepturilor minorităţilor şi a combaterii corupţiei. Croaţia va trebui să coopereze cu Tribunalul Penal Internaţional şi să îl predea pe generalul Ante Gotovina, dat în urmărire din iulie 2001. 

Preşedintele croat, Stipe Mesici, a calificat ziua de 18 iunie 2004 drept "o zi istorică" - decizia Uniunii Europene de a acorda Croaţiei statutul de candidat la aderare şi de a iniţia primele negocieri la începutul anului 2005. "Pentru fiecare persoană preocupată de viitorul Croaţiei, pentru toţi cei care doresc un viitor în cadrul Europei unite, ziua de astăzi este istorică", a subliniat S. Mesici, într-un mesaj adresat naţiunii. Preşedintele a explicat compatrioţilor că mai sunt multe de făcut pentru îndeplinirea criteriilor, înaintea unei aderări ca membru deplin al Uniunii Europene. "Nu este momentul să fim euforici. Este vorba de o recunoaştere a progresului înregistrat de Croaţia, dar şi un angajament de continuare a eforturilor pentru aplicarea reformelor", a adăugat el. 

UE intenţionează să integreze toate ţările din Balcani, aşa cum a afirmat în timpul summit-ului de la Salonic din iunie 2003, singura condiţie fiind începerea reformelor serioase. În acest sens, liderii europeni le-au cerut sârbilor să voteze în favoarea reformelor şi a integrării europene în al doilea tur al alegerilor prezidenţiale, care vor avea loc la 27 iunie în Serbia. Liderii europeni au precizat că anul acesta speră să încheie negocierile cu România şi Bulgaria pentru ca acestea să devină membre în 2007. Bulgaria a încheiat provizoriu toate capitolele de negociere. De asemenea, liderii europeni au confirmat că în decembrie 2004 vor da răspuns Turciei dacă aceasta va începe sau nu negocierile. UE a remintit că dacă Turcia, candidată din 1999, va respecta principiile democratice, va începe negocierile în 2005.

*

Liderii UE, reuniţi la Bruxelles, au convenit ca până la sfârşitul anului să îşi înceapă activitatea o structură civilo-militară care să poată planifica eventuale operaţiuni autonome ale Uniunii Europene. La finalul summit-ului, şefii de stat şi de guvern şi-au exprimat dorinţa ca această structură, a cărei înfiinţare fusese anunţată în decembrie 2003, să îşi înceapă activitatea până la sfârşitul acestui an. De asemenea, liderii UE doresc şi înfiinţarea, până la 1 ianuarie 2006, a unui centru de operaţiuni pe care UE să îl poată folosi în cazul unei crize. 

Structura civilo-militară şi centrul de operaţiuni vor avea sediile în actualele clădiri care adăpostesc instituţiile militare europene de la Bruxelles. Înfiinţarea structurii de planificare şi a centrului de operaţiuni au stârnit anul trecut polemici între Marea Britanie, pe de o parte, şi Franţa şi Germania, pe de alta, pe tema oportunităţii dotării UE cu instituţii de acest fel, care ar putea substitui NATO. Diferendul a fost aplanat după ce Marea Britanie a acceptat această idee, cu condiţia ca scopul şi forma acestor organisme să nu concureze cu NATO. Compromisul la care s-a ajuns în decembrie 2003 prevede ca UE să menţină o structură militară şi în cadrul Cartierului General al NATO (SHAPE) de la Mons (Belgia), iar NATO să fie reprezentat şi în cadrul organismelor militare europene. 

Liderii UE au reamintit că nu este vorba de un cartier general militar, operaţiunile UE urmând să fie coordonate de cartierele generale multinaţionale, existente deja în Franţa şi Marea Britanie, principalele puteri militare ale UE. Centrul de operaţiuni UE va avea capacitatea de a coordona misiuni de genul Artemis, numele operaţiunii efectuate vara trecută în Republica Democrată Congo.

*

Premierul irlandez Bertie Ahern ar putea convoca un nou summit european pentru desemnarea viitorului preşedinte al Comisiei Europene la 29 sau 30 iunie, a declarat un oficial al preşedinţiei irlandeze a Uniunii Europene. După eşecul discuţiilor pe această temă de la Bruxelles, o nouă reuniune extraordinară nu va avea însă loc decât dacă în acest interval de timp se va stabili numele unui candidat care ar putea întruni consensul pentru acest post, potrivit aceluiaşi oficial, care a apreciat totuşi că este prea devreme pentru a se vorbi despre progrese. La încheierea summit-ului, Bertie Ahern şi-a exprimat dorinţa de a se ajunge la un acord referitor la succesiunea lui Romano Prodi în fruntea CE înainte de expirarea mandatului Irlandei la preşedinţia UE, în ultima zi a lunii iunie.

 

 

2. Concluziile Consiliului de Asociere UE-România

 

 

Consiliul de Asociere UE-România, desfăşurat, la 15 iunie a.c., la Luxemburg, a apreciat progresele importante făcute de România în negocierile de aderare şi a recomandat continuarea şi intensificarea aplicării efective a reformelor, în special în domeniul justiţiei şi investigarea corupţiei la nivel înalt. 

Potrivit comunicatului final, Consiliul de Asociere România-UE a salutat călduros aderarea la Uniunea Europeană, la 1 mai 2004, a zece noi state membre, ca un pas istoric în procesul de extindere a UE aflat în curs de desfăşurare, din care România şi Bulgaria fac parte integrantă. De asemenea, a amintit că, aşa cum a confirmat reuniunea de la Bruxelles a Consiliului European din decembrie 2003, Uniunea celor 25 membri are ca obiectiv comun să primească România ca stat membru în 2007, în funcţie de progresul înregistrat în îndeplinirea criteriilor de aderare. În acest context, Consiliul European a exprimat speranţa că progresul de pe teren va permite închiderea negocierilor cu România în 2004 şi semnarea Tratatului de Aderare cât mai curând posibil în 2005. În acest scop, Consiliul de Asociere a luat notă de determinarea Uniunii de a facilita acest calendar. Totodată, Consiliul de Asociere a salutat progresele importante înregistrate de România în negocierile de aderare. 

Pe această bază, reuniunea Consiliului de Asociere a oferit ocazia potrivită pentru a trece în revistă progresele României în contextul strategiei de pre-aderare şi a lua în considerare priorităţile activităţii viitoare în cadrul Acordului European. Consiliul de Asociere a trecut în revistă stadiul pregătirii României pentru aderare, în lumina ultimului Raport anual elaborat de Comisia Europeană în noiembrie 2003 şi a Parteneriatului pentru Aderare. Consiliul de Asociere a luat notă de faptul că România continuă să îndeplinească criteriile politice de la Copenhaga. A confirmat progresele în reforma administraţiei publice şi a justiţiei, în lupta împotriva corupţiei, ca şi în procesul de elaborare a politicilor şi a legislaţiei. În acelaşi timp, Consiliul de Asociere a solicitat României să continue şi să intensifice aplicarea efectivă a reformelor. A mai subliniat semnificaţia continuării întăririi legislaţiei referitoare la drepturile politice şi civile, precum şi a aplicării acesteia. 

Consiliul de Asociere a confirmat îndeosebi progresele în reforma justiţiei, solicitând în acelaşi timp României să continue reformele atât prin adoptarea legislaţiei, cât şi prin aplicarea sa deplină şi eficientă, în scopul de a spori transparenţa, a îmbunătăţi organizarea internă a instanţelor şi a garanta deplina independenţă a judecătorilor. Consiliul de Asociere a salutat legislaţia adoptată în 2003 care asigură un cadru juridic adecvat pentru combaterea corupţiei, precum şi suficiente resurse umane şi financiare pentru atingerea acestui scop, îndeosebi legislaţia care urmăreşte întărirea Parchetului Naţional Anticorupţie; în prezent ar trebui acordată prioritate eforturilor menite să asigure aplicarea eficientă şi coordonată a legislaţiei şi să investigheze corupţia la nivel înalt. Consiliul de Asociere a salutat progresele în dezvoltarea legislaţiei referitoare la drepturile copiilor şi a încurajat România să continue să dezvolte structurile administrative, precum şi capacitatea de a implementa această legislaţie. 

Referitor la criteriile economice de la Copenhaga, Consiliul de Asociere a apreciat rezultatele pozitive ale României înregistrate în domeniul macroeconomic. A încurajat totodată România să aplice susţinut măsurile identificate în Parteneriatul pentru Aderare din 2003. Consiliul de Asociere a mai invitat România să-şi continue cooperarea de succes cu Fondul Monetar Internaţional şi Banca Mondială, ca bază pentru păstrarea cursului actual al reformelor. 

Consiliul de Asociere a confirmat progresul continuu al României în alinierea legislaţiei sale cu acquis-ul comunitar. În acelaşi timp, cu referire la domeniul specific al achiziţiilor publice, a luat notă de îngrijorarea exprimată de Uniune în privinţa procedurilor utilizate de România pentru contractarea construirii autostrăzii Braşov-Cluj-Borş. Consiliul de Asociere a salutat progresele din reforma administraţiei, menţionând în acelaşi timp că această chestiune trebuie să rămână o prioritate pentru a întări în continuare capacitatea autorităţilor române de a implementa legislaţia. În acest context, Consiliul de Asociere a invitat România să continue dezvoltarea capacităţii administrative în domeniul management-ului programelor comunitare şi fondurilor de pre-aderare. 

Consiliul de Asociere a luat notă cu satisfacţie de continuarea aplicării corespunzătoare a Acordului European. A confirmat contribuţia în acest domeniu a diferitelor instituţii ale asocierii şi în mod deosebit a Comitetului de Asociere, a Comitetului Parlamentar Mixt, ca şi a Comitetului Consultativ Mixt dintre Comitetul Economic şi Social şi partenerii economici şi sociali relevanţi din România. În acest contex, Consiliul de Asociere a luat notă de solicitarea României de înfiinţarea unui Comitet Consulatativ Mixt între Comitetul Regiunilor şi autorităţile regionale şi locale din România. 

Consiliul de Asociere a salutat relaţiile comerciale pozitive dintre UE şi România. În acest context, a menţionat finalizarea recentă a negocierilor pentru continuarea liberalizării comerţului cu produse agricole de bază şi derivate, ca şi intrarea în vigoare a Protocolului privind comerţul cu peşte şi produse piscicole. 

În domeniul restructurării din sectorul siderurgic, Consiliul de Asociere a luat notă de progresele înregistrate prin prezentarea de către România a unui program de restructurare revizuit, pe care Comisia Europeană va fi în măsură să-l evalueze de îndată ce informaţii complementare vor fi disponibile. 

Consiliul de Asociere a salutat alocarea către România în 2003 a unui total de 266 milioane euro sub egida Programului Naţional PHARE, ca şi a unor sume adiţionale de 11 milioane euro pentru cooperarea transfrontalieră, 6,6 milioane euro pentru cooperarea transfrontalieră cu ţări terţe, precum şi a 260,8 milioane euro în cadrul programului ISPA. Consiliul de Asociere a confirmat eforturile României pentru întărirea capacităţii sale de a administra fondurile PHARE, menţionând, în acelaşi timp, că este necesară întărirea performanţelor în domeniul programării şi contractării. 

Consiliul de Asociere a procedat la un schimb de opinii asupra unor subiecte internaţionale de interes comun. A salutat participarea activă a României la dialogul multilateral din cadrul politicii externe şi de securitate comune, ca şi contribuţia sa continuă la stabilitatea regională. În acest context, Consiliul de Asociere a apreciat în mod deosebit deţinerea de către România a mandatului de preşedinte în exerciţiu al Procesului de Cooperare în Sud-Estul Europei (PCSEE). A mai salutat prezenţa actuală a României, în calitate de membru nepermanent, în Consiliul de Securitate al ONU. 

În concluzie, Consiliul de Asociere a subliniat importanţa continuă a dezvoltării relaţiilor în contextul Acordului European, "în acest stadiu decisiv al drumului României către aderare".

 

 

3. Situaţia din Irak

 

 

"Alianţa Nord-Atlantică trebuie să fie pregătită pentru o misiune în Irak dacă Guvernul de la Bagdad va face o solicitare în acest sens", a declarat, la 15 iunie a.c., secretarul general NATO, Jaap de Hoop Scheffer, care doreşte ca la forţa multinaţională să participe şi ţările arabe. "Dacă în conformitate cu Rezoluţia ONU Guvernul irakian va cere NATO să se implice, nu putem refuza această solicitare. Nu ar fi corect", a declarat J. Scheffer. Recent, ONU a adoptat în unanimitate, la propunerea Statelor Unite şi a Marii Britanii, Rezoluţia 1.546 care reglementează transferul suveranităţii către un Guvern irakian la data de 30 iunie 2004. 

Referitor la discuţiile pe tema Irakului care vor avea loc în timpul summit-ului NATO de la Istanbul, J. Scheffer a spus: "Rezoluţia Consiliului de Securitate cere implicarea organizaţiilor regionale. NATO este o organizaţie regională şi de aceea nu va putea evita aceste dezbateri. După 30 iunie, Irakul va avea un Guvern interimar cu o legitimitate totală. Guvernul va avea autoritate şi asupra forţelor multinaţionale şi va fi sarcina sa de a decide dacă are nevoie de implicarea NATO. În prezent, în Irak sunt implicate 16 ţări membre NATO. În plus, Alianţa Nord-Atlantică oferă sprijin logistic diviziei multinaţionale poloneze. Sper că şi ţările arabe vor participa la forţa multinaţională". 

Recent, preşedintele George W. Bush a declarat că nu se aşteaptă ca ţările membre NATO să trimită mai mulţi militari în Irak, Franţa şi Germania, ţări membre NATO care s-au opus intervenţiei în Irak, nefiind de acord cu trimiterea unor militari în Irak. 

În afară de sarcina instruirii militarilor irakieni, NATO ar putea prelua comandamentul actualei divizii multinaţionale poloneze din Irak. 

Pe de altă parte, preşedintele irakian, Ghazi al-Yawer, a refuzat ca ţările învecinate să trimită contingente în cadrul forţei multinaţionale care se va ocupa de domeniul securităţii, după transferul suveranităţii, la 30 iunie. "Pentru a asigura securitatea ţării noastre, avem nevoie de contribuţia unor ţări arabe şi străine la forţa multinaţională, dar nu de cea a ţărilor învecinate", a declarat el. Irakul şi-a exprimat mereu îngrijorarea faţă de eventualitatea ca vecinii săi să sporească instabilitatea favorizând o comunitate sau o etnie în detrimentul altora. G. Yawer şi-a exprimat speranţa ca ţările să nu trimită contingente simbolice. "Dorim ca forţa străină să respecte drepturile omului şi ca ţările să nu trimită contingente simbolice formate din 50 de militari, ci forţe active reale", a subliniat el. Preşedintele a mai afirmat că Irakul doreşte ca forţele străine să se retragă după ce situaţia va fi stabilizată. "Sperăm să vină ziua în care vom putea spune adio forţei multinaţionale, dar nu putem face acest lucru deocamdată, pentru că nu dispunem de forţe irakiene de securitate suficiente. Fără asigurarea securităţii, este imposibil să existe democraţie, să se organizeze alegeri şi să se reconstruiască ţara. De aceea, prioritatea noului Executiv irakian este asigurarea securităţii, iar cei care comit atentate doresc de fapt prelungirea prezenţei străine", a conchis preşedintele irakian. 

Reprezentanţii Irakului şi ai altor şapte ţări din regiune au insistat, la Istanbul, în cadrul unei reuniuni neoficiale desfăşurată cu ocazia summit-ului Organizaţiei Conferinţei islamice, asupra rolului central pe care ONU ar trebui să îl aibă în Irak. Miniştrii de externe sau reprezentanţii lor "au insistat asupra rolului central care ar trebui conferit Naţiunilor Unite, pentru a ajuta la stabilirea instituţiilor şi pregătirea alegerilor din Irak", a declarat ministrul turc de externe, Abdullah Gul Gul, preşedinte al reuniunii. 

Participanţii la reuniune şi-au exprimat "speranţa ca ONU să-şi poată desfăşura activitatea în Irak într-o securitate deplină şi cu cooperarea tuturor", a subliniat A. Gul. Miniştrii, care au aprobat transferul suveranităţii către Guvernul irakian, prevăzut pentru 30 iunie, au cerut ca acesta să fie integral. Ei au mai recomandat ca "militarii străini să rămână sub mandatul ONU şi cu consimţământul Guvernului interimar irakian", a informat ministrul turc de externe. După ce au declarat că "securitatea rămâne o problemă majoră în Irak", miniştrii au condamnat "actele teroriste şi atacurile împotriva civililor" din această ţară şi au afirmat că "prezenţa teroriştilor în Irak reprezintă o ameninţare la adresa securităţii ţărilor învecinate", a precizat A. Gul. Reprezentanţii celor opt ţări se vor reuni din nou la sfârşitul lunii iulie, în Egipt.

*

Administratorul american al Irakului, Paul Bremer, a apreciat că Irakul se află pe calea spre democraţie, în pofida sporirii violenţelor înaintea transferului de suveranitate către irakieni. "Este o ţară foarte diferită de Irakul de acum 15 luni. Am instituit principiul domniei legii asupra societăţii, în locul guvernării unui singur om", a declarat el. Noul Guvern irakian va prelua puterea, la 30 iunie, însă pe măsură ce se apropie acest termen, Irakul este ţinta unui nou val de violenţe. Conductele de gaz au fost aruncate în aer, fapt ce a provocat întreruperea exporturilor de petrol. "Atentate sinucigaşe cu bombă au fost comise în fiecare zi a lunii iunie". Cu toate acestea, eşecurile nu ar trebui să umbrească realizările din ultimul an, a apreciat P. Bremer. "Cred că americanii pot fi mulţumiţi de schimbările politice şi economice pe care le-am început. Procesul nu s-a încheiat încă, dar mergem în direcţia cea bună", a apreciat el. 

Printre reformele economice introduse în Irak, P. Bremer a menţionat înfiinţarea unei bănci centrale independente, libertatea comerţului, o politică liberală în privinţa investiţiilor străine şi o lege a echilibrului bugetar. Constituirea unui sistem juridic independent şi elaborarea unei carte a drepturilor, de către Consiliul de guvernare de tranziţie, reprezintă cele mai importante realizări din domeniul justiţiei. Un alt progres important va fi desemnarea guvernului reprezentativ, în urma alegerilor generale, programate, în principiu, pentru ianuarie 2005. Cu toate că irakienii aprobă aceste schimbări, atitudinea lor faţă de P. Bremer şi Autoritatea coaliţiei a rămas preponderent negativă, un sondaj recent evidenţiind faptul că majoritatea populaţiei doreşte retragerea americanilor.

 

 

4. Problema federalizării Republicii Moldova

 

 

Vicepreşedintele Adunării Parlamentare a OSCE, Kimmo Kiljunen, care a întreprins o vizită la Chişinău, este de părere că soluţionarea crizei transnistrene prin federalizarea Republicii Moldova nu mai este la fel de sigură ca anul trecut, declarând că problema federalizării rămâne una deschisă. 

După discuţiile de la Chişinău, K. Kiljunen a constatat că nu există cooperare între deputaţii moldoveni şi cei transnistreni pentru găsirea unei soluţii la criza transnistreană. La rândul său, Mihail Camerzan, vicepreşedintele Parlamentului R. Moldova, a precizat că regimul de la Tiraspol nu a făcut propuneri constructive, ci doar a insistat că Transnistria trebuie să fie partener cu drepturi egale în viitorul stat federal. 

În cadrul unei conferinţe de presă organizate la încheierea vizitei reprezentanţilor OSCE, şeful delegaţiei, vicepreşedintele forului legislativ al organizaţiei, Kimmo Kiljunen, a exprimat disponibilitatea Adunării Parlamentare a OSCE de a contribui în mod practic la crearea în Republica Moldova a unui climat politic favorabil soluţionării conflictului transnistrean. În acest sens, Kimmo Kiljunen a indicat că în luna septembrie va fi organizată o masă rotundă la Chişinău şi Tiraspol, care se va încheia cu semnarea unui document care să conţină poziţii comune acceptate de ambele părţi. Oficialul OSCE şi-a exprimat speranţa că iniţiativa mesei rotunde va putea contribui la refacerea dialogului între cele două maluri ale Nistrului şi la depăşirea stării de neîncredere faţă de perspectivele soluţionării conflictului transnistrean. "Suntem dispuşi să colaborăm, să ducem negocieri, luând în considerare propunerile care au fost înaintate de mediatori părţilor încă din luna ianuarie a.c. De asemenea, în această direcţie este binevenit şi socotim că o să aibă un efect pozitiv şi iniţiativa preşedintelui ţării privind semnarea unui pact de stabilitate privind Republica Moldova. Această iniţiativă are ca scop principal securitatea statului, securitatea în această zonă şi noi socotim că această iniţiativă poate da un nou imbold negocierilor privind rezolvarea conflictului din zona transnistreană", a afirmat Kimmo Kiljunen. 

În legătură cu planul politologului rus Stanislav Belkovski, ce prevede alipirea Basarabiei la România şi recunoaşterea independenţei Transnistriei, vicepreşedintele Parlamentului moldovean a apreciat că acest proiect este o provocare şi el nu trebuie să fie luat în serios. Referindu-se la acelaşi subiect, şeful delegaţiei OSCE a opinat că astfel de propuneri nu sunt realiste întrucât nu ţin cont de situaţia politică reală din Republica Moldova. "Punctul clar de pornire al OSCE, al comunităţii internaţionale şi, desigur, al politicienilor acestei ţări este să se respecte integritatea teritorială a Republicii Moldova. Orice altceva, probabil, ar distruge totul", a afirmat Kimmo Kiljunen.

Bulgaria este dispusă să contribuie la obţinerea unei înţelegeri între Rusia şi SUA pentru soluţionarea cât mai grabnică a problemei transnistrene, a declarat ministrul de externe bulgar Solomon Pasi, preşedinte în exerciţiu al OSCE. Oficialul bulgar a afirmat că situaţia din Transnistria se răsfrânge asupra securităţii regiunii în ansamblu şi, din acest punct de vedere, interesul statelor participante la OSCE faţă de reglementarea acestui conflict este firesc. În opinia sa, o posibilă înţelegere între Rusia şi SUA, cu participarea activă a Uniunii Europene, ar putea exercita din plin o influenţă pozitivă asupra procesului de negocieri. 

Totodată, Solomon Pasi estimează că un astfel de dialog nu poate să înlocuiască formatul pentagonal al negocierilor, care deja există şi are aprobare pe plan international, şi a cărui activitate urmează să fie continuată. În opinia preşedintelui în exerciţiu al OSCE, este nevoie, de asemenea, ca procesul de federalizare a R. Moldova să fie consolidat şi prin garanţii internaţionale, cu precizarea că organizaţia pan-europeană este în favoarea unui mandat de menţinere a păcii pentru o perioadă scurtă de timp cu un contingent limitat. Pe de altă parte, potrivit şefului diplomaţiei bulgare, extinderea Uniunii Europene spre Est ar putea avea, de asemenea, o influenţă pozitivă asupra procesului de negocieri, ridicarea nivelului relaţiilor dintre UE şi Republica Moldova constituind o premisă pozitivă, care va contribui la identificarea unei soluţii pentru conflictul din Transnistria.

*

Potrivit autorităţilor locale, Planul de Acţiuni Republica Moldova-Uniunea Europeană va fi adoptat de statele membre UE şi de instituţiile abilitate moldovene până la sfârşitul lunii iulie. Astfel, din luna septembrie va începe implementarea acestui document care conţine angajamente bilaterale. Acest anunţ a fost făcut de ministrul de externe al R. Moldova, Andrei Stratan, care a purtat, la 15 iunie a.c., la Bruxelles, a patra rundă de consultări pe tema elaborării Planului de Acţiuni. Şeful diplomaţiei moldovene a subliniat că Planul, care iniţial era negociat ca un document tehnic, are deja statutul de document politic bilateral, astfel încât nu există nici o îndoială că, după îndeplinirea obligaţiilor prevăzute în text, Republica Moldova va obţine un statut mai avansat în relaţiile cu UE, putând să spere la calitatea de membru asociat. 

A. Stratan a subliniat că Planul de Acţiuni conţine un capitol privitor la conflictul transnistrean. El a declarat, referindu-se la angajamentele asumate de autorităţile de la Bruxelles pentru aplanarea crizei transnistrene, că UE a promis să acorde tot sprijinul necesar şi să folosească toate instrumentele de care dispune, pentru soluţionarea conflictului. Ministrul de Externe a precizat că, potrivit Planului, Uniunea Europeană s-a angajat să acorde asistenţă R. Moldova pentru securizarea şi monitorizarea segmentului transnistrean al frontierei moldo-ucrainene. Potrivit lui A. Stratan, Chişinăul va deveni, în curând, oraşul de reşedinţă al unui centru regional de combatere a traficului de fiinţe umane, la construirea căruia vor participa ţări din Europa de Sud-Est. 

5. Rezoluţia AIEA privind programul nuclear al Iranului 

 

Agenţia Internaţională pentru Energie Atomică (AIEA) a adoptat, la 18 iunie, în unanimitate, o rezoluţie care critică omisiunile din declaraţiile Iranului referitoare la programele sale nucleare. Rezoluţia, elaborată de Franţa, Germania şi Marea Britanie, în cooperare cu Statele Unite, solicită Iranului o cooperare sporită cu AIEA pentru a permite echipelor de inspectori să-şi finalizeze ancheta asupra activităţilor nucleare ale Republicii Islamice Iran, care a durat 15 luni. 

În textul rezoluţiei se afirmă că "este esenţial pentru integritatea şi credibilitatea procesului de verificare ca problemele în suspans să fie soluţionate, în următoarele câteva luni". De asemenea, documentul deplânge faptul că Iranul nu a colaborat suficient de activ, complet şi precis, dar nu prevede înaintarea dosarului către Consiliul de Securitate ONU, singurul organism abilitat să adopte eventuale sancţiuni internaţionale.

Ministrul iranian de externe, Kamal Kharazi, a calificat drept politică rezoluţia Agenţiei Internaţionale pentru Energie Atomică şi a avertizat că ţara sa va continua să-şi respecte obligaţiile internaţionale, însă nu va accepta nici o nouă constrângere."AIEA nu a furnizat o acţiune exclusiv tehnică, a acţionat sub presiunea exercitată de anumite cercuri politice, în special de americani. Dacă ar fi privit lucrurile doar prin prismă tehnică, dosarul iranian ar fi fost închis", a afirmat K. Kharazi. 

Reprezentantul iranian pe lângă AIEA a declarat că rezoluţia adoptată este mai bună decât precedentele, pentru că nu conţine ameninţări şi condamnări. În timpul şedinţei AIEA, "nimeni nu a cerut ca dosarul iranian să fie prezentat Consiliului de Securitate, este un succes important care demonstrează că, mulţumită cooperării Iranului cu AIEA, îngrijorările iniţiale au dispărut", a declarat el. 

Statele Unite consideră că prin adoptarea unei rezoluţii în care este criticată atitudinea Iranului, Agenţia Internaţională pentru Energie Atomică a respins "înşelătoriile şi tacticile de amânare folosite de Iran".

În acelaşi timp, liderii UE au cerut Iranului să coopereze în totalitate şi într-un spirit de transparenţă totală cu AIEA. "UE îndeamnă Iranul să coopereze în totalitate cu AIEA şi să dea dovadă de transparenţă totală în ceea ce priveşte programul nuclear, pentru a soluţiona toate problemele aflate în suspans", se arată într-un comunicat oficial. UE reaminteşte că doreşte să dezvolte relaţii strânse cu Iranul, dar această ţară trebuie să ia măsuri pentru a răspunde preocupărilor referitoare la programul său nuclear, la terorism, la drepturile omului sau la conflictul din Orientul Mijlociu, continuă comunicatul liderilor europeni. 

Secretarul de stat american, Colin Powell, şi directorul Agenţiei Internaţionale pentru Energie Atomică, Mohammed ElBaradei, au cerut Iranului să se conformeze Rezoluţiei AIEA care solicită regimului de la Teheran clarificări asupra activităţilor sale nucleare. "Sperăm că, în următoarele luni şi săptămâni, iranienii vor da răspunsuri privind toate neliniştile manifestate de comunitatea internaţională", a declarat Colin Powell, la Washington, la finalul unei reuniuni cu Mohammed ElBaradei. Directorul AIEA şi-a exprimat speranţa soluţionării cât mai rapide a dosarului irakian şi a adăugat că membrii comunităţii internaţionale "au nevoie urgentă de asigurări că programul iranian nu are decât scopuri paşnice".

